

**Berhida Város Jegyzője**

**8181 Berhida, Veszprémi u. 1-3.**

Tel.:88/585-600, e-mail: jegyzo@berhida.hu

**Tisztelt Lakosok!**

Tájékoztatom Önöket, hogy a COVID-19 vírussal kapcsolatban korábban kihirdetett veszélyhelyzettel összefüggésben a Magyar Közlöny 104. számában kihirdetésre került *a* **Veszélyhelyzet alatti engedélykötelezettségről, valamint az ellenőrzött bejelentésről**szóló 191/2020. (V. 8.) kormányrendelet.

A kormányrendelet eltérést enged az általános közigazgatási rendtartásról szóló 2016. évi CL. törvény (a továbbiakban: Ákr.) szabályaitól.

**A kormányrendelet**

a) a kormányzati igazgatási szerv,

b) a kormányzati igazgatási szerv irányítása vagy felügyelete alatt álló, hatósági hatáskör gyakorlására kijelölt szerv vagy szervezet,

c) a kormányzati igazgatási szerv irányítása vagy felügyelete alatt álló, hatósági hatáskör gyakorlására feljogosított személy hatáskörébe tartozó, **az Ákr. szerinti, kérelemre induló, engedély kiadására irányuló eljárásokra terjed ki.**

**A kormányrendelet hatálya kiterjed továbbá** a települési önkormányzat jegyzőjére azokban az ügyekben, **ahol a jegyző államigazgatási hatáskörben jár el** (pl: a kereskedelmi tevékenységek bejelentésével, engedélyezésével, telephely, illetve telep létesítésének bejelentésével, engedélyezésével összefüggő eljárások).

A kormányrendelet hatálya **nem terjed ki**

a) az 1. mellékletében meghatározott ügyekre, (pl: anyakönyvi engedélyezés, gyámügyi és gyermekvédelmi eljárások)

b) azokra az ügyekre, amelyekben a kérelmezett jog Magyarország nemzetközi jogi kötelezettségei, valamint az Európai Unió kötelező jogi aktusai alapján kizárólag engedéllyel gyakorolható,

c) az Ákr. 8. § (1) bekezdése szerinti eljárásokra (pl: szabálysértési eljárás, az adó-, valamint vámigazgatási eljárásra, stb.),

d) azokra az ügyekre, amelyekben jogosultság mértékének meghatározása szükséges, oly módon, hogy az ügy érdemében a hatóság mérlegelési jogkörrel rendelkezik,

e) a hatósági bizonyítvánnyal, igazolvánnyal és nyilvántartással összefüggő ügyekre és

f) azokra az ügyekre, amelyekben jogszabály hatósági szerződés kötését teszi lehetővé vagy kötelezővé.

A veszélyhelyzet alatti engedélykötelezettséggel kapcsolatosan a kormányrendelet kimondja, hogy az engedélyköteles tevékenység – a rendeletben foglalt kivételekkel – **engedélyezési eljárás lefolytatása nélkül**, **az ellenőrzött bejelentéstől számított 8 napon belül közölt értesítés közlését követően végezhető** – a tevékenység végzésére vonatkozó **jogszabályi feltételek fennállása esetén** – az engedélyre jogszabályban meghatározott hatályossági időtartam alatt.

**Az értesítés elektronikus úton**, kivételesen - ha az elektronikus úton történő értesítés feltételei hiányoznak - szóban vagy távközlő berendezés útján kerül közlésre, és abban ismertetni is kell az ahhoz fűződő joghatás beálltát. **Amennyiben szóbeli közlésre kerül sor, abban az esetben az eljáró arról feljegyzést készít**.

**Az ellenőrzött bejelentés elektronikus úton tehető meg**. **Elektronikus úton megtett bejelentésnek minősül** e kormányrendelet tekintetében az **ügyfélkapu útján**, **elektronikus űrlap útján**, **általános célú elektronikus kérelem űrlap szolgáltatás útján, valamint e-mail** útján megtett bejelentés. Ha jogszabály az Ákr. szerinti kérelemre induló eljárásban a kérelem benyújtására kizárólag elektronikus űrlap formátumban való benyújtást engedélyez, a bejelentésre is ezen az úton kerülhet sor.

**A bejelentésnek tartalmaznia kell az engedélykérelemre vonatkozó jogszabályban előírt adatokat.** **A bejelentéshez mellékelni kell továbbá az engedélykérelem előírt mellékleteit is.** A bejelentéshez nem kell mellékelni azokat a dokumentumokat, amelyek beszerzése a veszélyhelyzet körülményei folytán az ügyfélre nézve aránytalan terhet ró. Az ügyfél a nem mellékelt dokumentumok tartalmára a bejelentésben nyilatkozik, egyidejűleg előadva azokat a körülményeket, amelyekre a bejelentés hiányos volta visszavezethető.

A bejelentésért az engedélyezés, valamint a kapcsolódó szakhatósági eljárások illetékének vagy igazgatási szolgáltatási díjának (a továbbiakban együtt: díj) **50 %-át kell leróni, vagy megfizetni.** **Ha e rendelet alapján engedélyezésre kerül sor, a díjat a jogszabályban megállapított díj 100 %-ára kell kiegészíteni.**

Ha az engedélyezésben szakhatóság vesz részt, az eljáró hatóság a bejelentést a szakhatóság részére továbbítja. Ebben az esetben a tevékenység a bejelentéstől számított 12 napon belül közölt értesítést követően gyakorolható.

**A fentiek 2020. május 18. napjától alkalmazandóak.**

A bejelentés az engedelyezes@berhida.hu e-mail címen tehető meg.

Az említett jogszabály megtekinthető a <https://magyarkozlony.hu/> elektronikus felületen.

Berhida, 2020. 05. 11.

 dr. Guti László

 jegyző